KOMISIJOS REGLAMENTAS (EB) Nr. 1652/2004
2004 m. rugsėjo 20 d.
leidžiantis vykdyti tekstilės gaminių ir drabužių, kurių kilmės šalis yra Pakistano Islamo Respublika, kiekybinių normų perkėlimus
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. spalio 12 d. Tarybos reglamentą (EEB) Nr. 3030/93 dėl tam tikrų tekstilės gaminių importo iš trečiųjų šalių taisyklių (1), ypač į jo 7 straipsnį,
kadangi:
(1)
Europos bendrijos ir Pakistano Islamo Respublikos Susitarimo memorandume dėl priemonių, kuriomis siekiama užtikrinti, kad tekstilės gaminiai galėtų patekti į rinką, patvirtintame Tarybos sprendimu 96/386/EB (2), numatoma, kad tam tikri Pakistano prašymai dėl „išimtinio lankstumo“ turi būti svarstomi palankiai.
(2)
Pakistano Islamo Respublika pateikė prašymą dėl perkėlimų tarp kategorijų 2004 m. gegužės 24 d.
(3)
Pakistano Islamo Respublikos prašomiems perkėlimams taikomos nuostatos dėl lankstumo, minėtos Reglamento (EEB) Nr. 3030/93 7 straipsnyje ir pateiktos to reglamento VIII priedo 9 stulpelyje.
(4)
Tokį prašymą tikslinga patenkinti.
(5)
Pageidautina, kad šis reglamentas įsigaliotų kitą dieną po jo paskelbimo, kad operatoriai galėtų juo pasinaudoti kiek galima greičiau.
(6)
Šiame reglamente numatytos priemonės atitinka Reglamento (EB) Nr. 3030/93 17 straipsniu įkurto Tekstilės komiteto nuomonę,
PRIĖMĖ ŠĮ REGLAMENTĄ:
1 straipsnis
Tekstilės prekių, kurių kilmės šalis yra Pakistano Islamo Respublika, kiekybines normas leidžiama pagal šio reglamento priedą perkelti į 2004 kvotos metus.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. rugsėjo 20 d.